b"\n_START_ARTICLE_\nK\xc4\xb1l\xc4\xb1\xc3\xa7 Arslan I.\n_START_SECTION_\nVzpon na oblast\n_START_PARAGRAPH_\nPo smrti o\xc4\x8deta Sulejmana I. Rumskega leta 1086 je postal talec sultana Malika \xc5\xa0aha I.. Po Malikovi smrti leta 1092 so ga izpustili in postal je poglavar tur\xc5\xa1kega ogu\xc5\xa1kega plemena Jiva. V Nikeji v zahodni Anatoliji je odstavil Malikovega guvernerja Amina 'l Gaznija in mesto izbral za svojo prestolnico._NEWLINE_Po Malik \xc5\xa0ahovi smrti so tur\xc5\xa1ka plemena Dani\xc5\xa1mendi, Mangud\xc5\xbeekidi, Saltukidi, \xc4\x8cake, tengribirmi\xc5\xa1ki begi, Ortokidi in Ahlat\xc5\xa1ahi za\xc4\x8dela med seboj tekmovati in ustanavljati svoje neodvisne dr\xc5\xbeave. Zapleteno stanje so \xc5\xa1e bolj zapletle spletke bizantinskega cesarja Alekseja I. Komnena. Kili\xc4\x8d Arslan je hotel pridobiti zanesljivega zaveznika v vojni proti Bizantincem, zato se je poro\xc4\x8dil s h\xc4\x8derko emirja plemena \xc4\x8caka, ki je imel mo\xc4\x8dno vojno mornarico. Leta 1094 je dobil od Alekseja namig, da ga posku\xc5\xa1ajo \xc4\x8cake izigrati in prestopiti na bizantinsko stran. Kili\xc4\x8d Arslan je zato s svojo vojsko vkorakal v njihovo prestolnico Smirno in v svojem taboru priredil banket, na katerega je povabil tudi svojega tasta. Tasta so na banketu omamili in ga nato ubili.\n_START_SECTION_\nKri\xc5\xbearski pohod ubogih\n_START_PARAGRAPH_\nKri\xc5\xbearska vojska Petra Pu\xc5\xa1\xc4\x8davnika in Valterja Sans-Avoirja je pri\xc5\xa1la pred Nikejo leta 1096. Njuno vojsko so Seld\xc5\xbeuki brez te\xc5\xbeav porazili in ubili kak\xc5\xa1nih 30.000 kri\xc5\xbearjev, pre\xc5\xbeivele pa prodali v su\xc5\xbeenjstvo. Kili\xc4\x8d Arslan je zatem z vojsko od\xc5\xa1el v vzhodno Anatolijo in napadel dani\xc5\xa1mendski emirat Malika Gazija.\n_START_SECTION_\nKri\xc5\xbearski pohod vitezov\n_START_PARAGRAPH_\nKili\xc4\x8d Arslan je zaradi lahke zmage nad prvim valom kri\xc5\xbearjev sklepal, da ga tudi drugi val, ki so ga vodili plemi\xc4\x8di iz zahodne Evrope, ne more resno ogroziti. Vojne z Dani\xc5\xa1mendi ni prekinil, zato je bil maja 1097, ko so kri\xc5\xbearji za\xc4\x8deli oblegati Nikejo, dale\xc4\x8d od svoje prestolnice. Ko je izvedel za obleganje, je pohitel domov in 21. maja v bli\xc5\xbeini Nikeje v spopadu s kri\xc5\xbearji do\xc5\xbeivel poraz. Mesto se je po tajnih pogajanjih, za katera kri\xc5\xbearji niso vedeli, vdalo Bizantincem. Kili\xc4\x8d Arslanovo \xc5\xbeeno in otroke so Bizantinci ujeli in odpeljali v Konstantinopel, vendar so jih zaradi dobrih odnosov med vladarjema \xc5\xa1e istega leta brez odkupnine izpustili._NEWLINE_Invazija kri\xc5\xbearjev in Bizantincev je povzro\xc4\x8dila zdru\xc5\xbeitev Rumskega sultanata in Dani\xc5\xa1mendov in skupno vojno proti napadalcem. Kri\xc5\xbearska vojska se je na pohodu skozi Anatolijo razdelila v dve skupini. Zdru\xc5\xbeena tur\xc5\xa1ka vojska jih je prvi\xc4\x8d iz zasede napadla pri Dorileju 29. junija 1097. Tur\xc5\xa1kim lokostrelcem na konjih ni uspelo predreti mo\xc4\x8dne obrambne \xc4\x8drte kri\xc5\xbearskih vitezov in glavnini kri\xc5\xbearske vojske pod poveljstvom Bohemonda Tarantskega je 1. julija uspelo vdreti v tur\xc5\xa1ki tabor in ga zasesti. Kili\xc4\x8d Arslan se je umaknil in kri\xc5\xbearjev na njihovi poti proti Antiohiji ni ve\xc4\x8d napadal, povzro\xc4\x8dil pa jim je velike izgube in pred njimi uni\xc4\x8dil vse posevke in vodne vire.\n_START_SECTION_\nKri\xc5\xbearski pohod leta 1101\n_START_PARAGRAPH_\nGazni ibn Dani\xc5\xa1mend je v eni od bitk ujel Bohemonda Antio\xc5\xa1kega, kar je spro\xc5\xbeilo vojni pohod Langobardov, ki so ga posku\xc5\xa1ali osvoboditi. Kri\xc5\xbearji so na pohodu zavzeli Ankaro, potem pa sta jih Kili\xc4\x8d Arslan in njegov zaveznik, alepski atabeg Radvan, pri Mersivanu zdru\xc5\xbeeno napadla iz zasede in jih porazila._NEWLINE_Leta 1101 je pri Herakleji porazil tudi drugo kri\xc5\xbearsko vojsko, ki je \xc5\xa1la na pomo\xc4\x8d novoustanovljenim kri\xc5\xbearskim dr\xc5\xbeavam v Siriji. Zmaga je bila za Seld\xc5\xbeuke zelo pomembna, ker je dokazala, da kri\xc5\xbearski vitezi niso nepremagljivi. Po zmagi je Kili\xc4\x8d Arslan svojo prestolnico preselil v Konyo in zatem porazil vojsko Viljema II. Neverskega, ki je posku\xc5\xa1ala osvojiti mesto._NEWLINE_Leta 1104 se je ponovno za\xc4\x8del vojskovati z Dani\xc5\xa1mendi, ki so bili po smrti Malika Gazija mo\xc4\x8dno oslabljeni, in od njih zahteval polovico odkupnine, ki so jo dobili za Bohemonda. Posledica vojne je bila zdru\xc5\xbeitev Bohemonda in Dani\xc5\xa1mendov proti Rumu in Bizantincem.\n_START_SECTION_\nVojna v Siriji in smrt\n_START_PARAGRAPH_\nKili\xc4\x8d Arslan je po kri\xc5\xbearskih vojnah od\xc5\xa1el proti vzhodu in zasedel Harran in Diyarbakr. Leta 1107 je osvojil \xc5\xa1e Mosul, potem pa sta ga ob reki Kabur s skupnimi mo\xc4\x8dmi napadla seld\xc5\xbeu\xc5\xa1ki sultan Mehmed I. in alepski emir Radvan in ga porazila. Njegova vojska je utrpela velike izube, on sam pa je med poskusom bega preko reke utonil."